b'\n_START_ARTICLE_\nPavelas Bogdanovi\xc4\x8dius\n_START_SECTION_\nBiografija\n_START_PARAGRAPH_\n1958 \xe2\x80\x93 1964 m. mok\xc4\x97si Vilniaus 8-ojoje vidurin\xc4\x97je mokykloje. Dalyvavo matematikos ir fizikos olimpiadose, buvo j\xc5\xb3 prizininkas. Vidurin\xc4\x99 mokykl\xc4\x85 baig\xc4\x97 aukso medaliu ir tais pa\xc4\x8diais metais \xc4\xafstojo \xc4\xaf Vilniaus universiteto Fizikos fakultet\xc4\x85. Studijuodamas prad\xc4\x97jo mokslin\xc4\xaf darb\xc4\x85 prof. Adolfo Jucio vadovaujamoje grup\xc4\x97je. VU baig\xc4\x97 1969 m. su pagyrimu. Buvo paskirtas dirbti \xc4\xaf Moksl\xc5\xb3 akademijos Fizikos ir matematikos institut\xc4\x85, 1970 m. \xc4\xafstojo \xc4\xaf aspirant\xc5\xabr\xc4\x85 (mokslinis vadovas prof. Adolfas Jucys) . 1973 m. Vilniaus universitete apgyn\xc4\x97 fizikos ir matematikos moksl\xc5\xb3 kandidato (dabar moksl\xc5\xb3 daktaro) disertacij\xc4\x85 \xe2\x80\x9e\xc4\xaeprastinio ir apibendrinto Hartrio ir Foko metodo taikymo klausimu\xe2\x80\x9c . Po to aktyviai dirbo pl\xc4\x97todamas atomo bangini\xc5\xb3 funkcij\xc5\xb3 teorij\xc4\x85, j\xc4\x85 realizavo universaliose programose ir taik\xc4\x97 auk\xc5\xa1to tikslumo spektr\xc5\xb3 charakteristikoms gauti, eksperimentiniams spektrams interpretuoti. Tie rezultatai buvo apibendrinti habilituoto daktaro disertacijoje \xe2\x80\x9eAtom\xc5\xb3 skai\xc4\x8diavimo metod\xc5\xb3 i\xc5\xa1vystymas, matematin\xc4\x97s \xc4\xafrangos suk\xc5\xabrimas ir j\xc5\xb3 taikymas atom\xc5\xb3 ir jon\xc5\xb3 diskretini\xc5\xb3 b\xc5\xabsen\xc5\xb3 spektroskopin\xc4\x97ms charakteristikoms tirti\xe2\x80\x9c, kuri\xc4\x85 1989 m. apgyn\xc4\x97 TSRS MA Spektroskopijos institute. 1968\xe2\x80\x931977 m. dirbo Fizikos ir matematikos, 1977\xe2\x80\x931990 m. Fizikos, 1990\xe2\x80\x932017 m. Teorin\xc4\x97s fizikos ir astronomijos institute  vyresniuoju moksliniu bendradarbiu (1975\xe2\x80\x931990), vadovaujan\xc4\x8diu mokslo darbuotoju (1990\xe2\x80\x931992), vyriausiuoju mokslo darbuotoju (1992\xe2\x80\x932017), vadovavo grupei. Buvo Lietuvos fizik\xc5\xb3 draugijos ir Lietuvos astronom\xc5\xb3 s\xc4\x85jungos narys, Lietuvos fizik\xc5\xb3 draugijos valdybos narys, Tarptautin\xc4\x97s astronom\xc5\xb3 s\xc4\x85jungos narys.\n_START_SECTION_\nMokslin\xc4\x97 veikla\n_START_PARAGRAPH_\nI\xc5\xa1pl\xc4\x97tojo transformuot\xc5\xb3j\xc5\xb3 radiali\xc5\xb3j\xc5\xb3 orbitali\xc5\xb3 metod\xc4\x85, pasi\xc5\xabl\xc4\x97 pataisini\xc5\xb3 konfig\xc5\xabracij\xc5\xb3 atrankos b\xc5\xabd\xc4\x85, dalinio matric\xc5\xb3 diagonalizavimo algoritmus ir tuo remdamasis realizavo efektyv\xc5\xb3 konfig\xc5\xabracij\xc5\xb3 superpozicijos metod\xc4\x85. Jis pasi\xc5\xabl\xc4\x97 kvazireliatyvistines Hartrio ir Foko lygtis, suderinamas su Breito ir Paulio artiniu. Tuo remiantis, buvo sukurtas universali\xc5\xb3 program\xc5\xb3 kompleksas, kur\xc4\xaf jis ir jo bendradarbiai taik\xc4\x97 \xc5\xa1uoli\xc5\xb3 tikimyb\xc4\x97ms ir gyvavimo trukm\xc4\x97ms teori\xc5\xa1kai tirti, astrofizikai svarbi\xc5\xb3 daugiakr\xc5\xabvi\xc5\xb3 jon\xc5\xb3 spektrin\xc4\x97ms charakteristikoms nagrin\xc4\x97ti. Dirbo mokslin\xc4\xaf darb\xc4\x85 Lavalio (Kanada) ir Lundo (\xc5\xa0vedija) universitetuose. Dalyvavo vienuolikoje mokslo projekt\xc5\xb3, tarp j\xc5\xb3 \xe2\x80\x93 visuotin\xc4\x97s dotacijos projektuose \xe2\x80\x9eAtomini\xc5\xb3 duomen\xc5\xb3 baz\xc4\x97s astrofizikinei, technologinei ir laboratorinei plazmai modeliuoti suk\xc5\xabrimas ir pildymas\xe2\x80\x9c ir \xe2\x80\x9eVolframo jon\xc5\xb3 plazmos spektr\xc5\xb3 tyrimas\xe2\x80\x9c. Daugelio element\xc5\xb3 atom\xc5\xb3 teoriniai duomenys leido sukurti atomini\xc5\xb3 parametr\xc5\xb3 duomen\xc5\xb3 baz\xc4\x99 ADAMANT, kuri naudojama auk\xc5\xa1tos temperat\xc5\xabros (termobranduolin\xc4\x97s ir astrofizikin\xc4\x97s) ir \xc5\xbeemos temperat\xc5\xabros (planetiniai \xc5\xabkai ir spektroskopin\xc4\x97 diagnostika) plazmai modeliuoti. Mokslo rezultatai paskelbti 155 straipsniuose, tarp j\xc5\xb3 64 straipsniuose, kurie \xc4\xaftraukti \xc4\xaf tarptautin\xc4\x99 duomen\xc5\xb3 baz\xc4\x99 Web of Science. Dauguma darb\xc5\xb3 atlikta bendradarbiaujant su JAV, Jungtin\xc4\x97s Karalyst\xc4\x97s, Ukrainos, Kanados, \xc5\xa0vedijos ir kit\xc5\xb3 \xc5\xa1ali\xc5\xb3 mokslininkais. Vadovavo 7 moksl\xc5\xb3 daktaro disertacij\xc5\xb3 rengimui, nors ne vis\xc5\xb3 j\xc5\xb3 buvo oficialus vadovas.\n_START_SECTION_\nPedagogin\xc4\x97 veikla\n_START_PARAGRAPH_\nDaugel\xc4\xaf met\xc5\xb3 labai aktyviai prisid\xc4\x97jo prie fizikai gabi\xc5\xb3 moksleivi\xc5\xb3 ugdymo. Buvo vienas i\xc5\xa1 jaun\xc5\xb3j\xc5\xb3 fizik\xc5\xb3 olimpiad\xc5\xb3 Lietuvoje organizatori\xc5\xb3, sudarydavo joms u\xc5\xbeduotis; v\xc4\x97liau kartu su bendraautoriais pareng\xc4\x97 \xe2\x80\x9eOlimpiadin\xc4\xaf fizikos u\xc5\xbedavinyn\xc4\x85\xe2\x80\x9c. 1993\xe2\x80\x932015 m. su pertraukomis ruo\xc5\xa1\xc4\x97 Tarptautinei fizikos olimpiadai Lietuvos komand\xc4\x85, buvo jos vadovas . 1994\xe2\x80\x932003 m. d\xc4\x97st\xc4\x97 kvantin\xc4\x99 mechanik\xc4\x85 Vilniaus pedagoginiame universitete; profesorius (1999) .'